নির্মাতারা বিষয়টা পুরো উড়িয়ে দিচ্ছেন বটে! কিন্তু ‘রইস’এ শাহরুখ খানের চরিত্রটার সঙ্গে গ্যাংস্টার আবদুল লতিফের বিস্তর মিল পাওয়া যাচ্ছে। 
আশি-নব্বইয়ের দশকে রমরমা ছিল লতিফের। মুম্বই বিস্ফোরণের সঙ্গেও নাম জড়িয়েছিল। দাউদ ইব্রাহিমের সঙ্গী হিসেবে লতিফ পরিচিত। গুজরাতে বিজেপি’র উত্থানের পিছনেও লতিফের একটা বড় ভূমিকার কথা শোনা যায়। ৯৭টা খুনের মামলা ছিল লতিফের নামে। অপহরণ, বেআইনি ব্যবসাও ছিল। ১৯৯৫’এ দিল্লির জামা মসজিদের কাছে গ্রেফতার করা হয় লতিফকে। সবরমতী জেল থেকে পালাতে গিয়ে পুলিশি এনকাউন্টারে মৃত্যু হয় তার। লতিফের ক্যারিশমা অন্য জায়গায়। গরিবের রবিনহুড ছিল সে। খানিকটা সে রকমই শাহরুখের চরিত্রটাও। যতই নির্মাতারা বলুন মিল নেই, শাহরুখ কিন্তু লতিফের ছেলের সঙ্গে দেখা করতে গিয়েছিলেন। লতিফের ছেলে মামলাও করেছিলেন নির্মাতাদের বিরুদ্ধে। তাঁর বাবার জীবনকে নাকি ঠিকভাবে দেখানো হয়নি বলে।